Det er relativt urutineret modstand, der venter, når Torben Keller skal i ringen næste gang.

Der venter Pandrup-bokseren Torben Keller en på papiret overkommelig modstander, når han den 2. juni går i ringen ved et boksestævne i Herning. Torben Keller skal møde Luca Arrigo fra Italien, som har en rekordliste på kun fire professionelle kampe og kun to af de fire kampe er vundet. Torben Keller var også i ringen lørdag aften i Parken, hvor han vandt sin fjerde sejr, da han besejrede Yuri Pompilio på point. - Med en god kamp i Herning, så kan jeg gå på sommerferie på toppen og være tilfreds med mine første syv måneder som professionel, siger Torben Keller i en pressemeddelelse.